বাড়ছে এসি লোকালের স্টপেজ, দেখুন সমস্য়া কি মিটল?

কলকাতা: যাত্রীদের সুবিধার কথা মাথায় রেখে এসি লোকালের স্টপেজ বাড়াল পূর্ব রেল। এই খবর নিত্যযাত্রী এবং সাধারণ যাত্রীদের জন্য বড় স্বস্তির। বর্তমানে তিনটি এসি লোকাল চলছে রাজ্যের গুরুত্বপূর্ণ তিনটি স্টেশনে। রয়েছে শিয়ালদহ-রানাঘাট, শিয়ালদহ-বনগাঁ-রানাঘাট এবং শিয়ালদহ-কৃষ্ণনগর। ইতিমধ্যে এই তিনটি রুটেই এসি লোকাল বেশ সফল। যাত্রীদের মধ্যেও ব্যাপক সাড়া মিলেছে।

তবে, আরও বেশ কয়েকটি স্টেশনে যেন এসি লোকাল স্টপেজ দেয়, সেই নিয়ে মঙ্গলবার ডেপুটেশন জমা দেয় নিত্যযাত্রীরা।এরপরই রেলের তরফে ঘোষণা করা হয়, বাড়ছে এসি লোকালের স্টপেজ। আগামী ১৫ সেপ্টেম্বর থেকে নয়া এই সিদ্ধান্ত কার্যকর হবে বলেও রেলের তরফে বিজ্ঞপ্তিতে জানা গিয়েছে। পূর্ব রেলের তরফে দেওয়া বিজ্ঞপ্তি অনুযায়ী, ৩১৬৩৭/৩১৬৩৮ শিয়ালদহ-রানাঘাট এসি লোকাল এখন থেকে শ্যামনগর এবং বেলঘরিয়ায় অতিরিক্ত স্টপেজ দেবে। পাশাপাশি ৩৩৭৬১/৩৩৭৬ শিয়ালদহ-বনগাঁ-রানাঘাট এসি লোকালেও বাড়ানো হয়েছে স্টপেজের সংখ্যা।

আরও পড়ুন: চিংড়িঘাটা মেট্রো প্রকল্পের জট কাটল! নভেম্বরেই ট্রাফিক ব্লক করে কাজের সিদ্ধান্ত

বিজ্ঞপ্তি প্রকাশ করে রেল জানিয়েছে, বনগাঁ রুটে ট্রেনটি চাঁদপাড়া, মছলন্দপুর, অশোকনগর রোড, বিরা এবং বিরাটিতে স্টপেজ দেবে। একমাসের জন্যেই এহেন পদক্ষেপ করা হয়েছে। এই সমস্ত স্টেশনগুলি থেকে কতজন যাত্রী উঠছেন, তা একমাস পরীক্ষা করে দেখবে রেল। এরপরেই স্থায়ীভাবে ট্রেনগুলি এই স্টেশনে থামবে কিনা তা নিয়ে চূড়ান্ত সিদ্ধান্ত নেবে রেল। অর্থাৎ যাত্রী সংখ্যার উপরেই নির্ভর হবে আগামিদিনে পাকাপাকিভাবে নয়া এই স্টেশনগুলিতে ট্রেন থামবে কি না। এই এক মাসের জন্য রেল ওই স্টেশনের মান্থলি টিকিট দেবে না।